**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 06.01. - 10.01.2025 г.**

**6 ЯНУАРИ 2025 г.**

**Наказателно дело от общ характер №408/2023 година – 10:00 часа**

На 06.01.2024 година, състав на Плевенски окръжен съд ще разгледа наказателно дело №408/2023 година, образувано срещу двама обвиняеми с инициали **М.Т.В.**, роден 1990 година и **Б.Л.Н.**, роден 2001 година, двамата от град Искър.

**М.Т.В.** е с повдигнато обвинение за това, че е държал и разпространил високорискови наркотични вещества - марихуана - **престъпление, за което се предвижда наказание лишаване от свобода от 2 до 8 години и глоба от 5000 до 20 000 лева.**

Вторият обвиняем **Б.Л.Н.** е с две обвинения, първото, че е държал с цел разпространение високорискови наркотични вещества - марихуана, като за това престъпление, законът е предвидил **наказание лишаване от свобода от 2 до 8 години и глоба от 5000 до 20 000 лева,** а второто обвинение е за това, че е отглеждал в имот, находящ се в град Искър наркотичен коноп, за което предвиденото наказание е **лишаване от свобода от 2 до 5 години и глоба от 5 000 до 10 000 лева.**

**7 ЯНУАРИ 2025 г.**

**Наказателно дело от общ характер №238/2024 година – 10:00 часа**

На 07.01.2025 година, състав на Плевенски окръжен съд ще разгледа наказателно дело №238/2024 година, образувано срещу М.П.М., роден 1992 година, обвинен в това, че на 23.08.2023 година, в град Плевен, държал с цел разпространение високорискови наркотични вещества - марихуана, в дома си в квартал „Сторгозия“.

Обвиняемият е осъждан многократно за престъпления с предмет наркотични вещества.

За престъплението, за което е привлечен като обвиняем по делото, е предвидено наказание лишаване от свобода от пет до петнадесет години и глоба от 20 000 до 100 000 лева.

**Наказателно дело от общ характер №819/2024 година – 10:00 часа**

На 07.01.2025 година, състав на Плевенски окръжен съд ще разгледа наказателно дело №819/2024 година, образувано срещу двама обвиняеми с инициали Ю.К.Н. от град София и М.Т.М. от град Плевен.

На 25.02.2018 година, на пътя Бяла-Ботевград, обходен път на град Долни Дъбник, при управление на товарен автомобил, подсъдимият М.Т.М. предприел изпреварване, като навлязъл в срещуположното пътно платно, където се движела подсъдимата Ю.К.Н., управлявайки лек автомобил със скорост от 100 км/ч. Двата автомобила се ударили в задната лява част, от което лекият автомобил се завъртял и последвал втори удар с друг лек автомобил движещ се по същия път. В следствие на този втори удар, на водача на третия автомобил били причинени травматични увреждания, които довели до неговата смърт, а на пътничка в същото МПС била причинена средна телесна повреда.

Обвинителният акт е постъпил в Окръжен съд – Плевен на 18.11.2024 година. Съдебното заседание е насрочено като разпоредително.

**8 ЯНУАРИ 2025 г.**

**Наказателно дело от общ характер №762/2024 година – 10:00 часа**

На 08.01.2025 година, е насрочено съдебно заседание по наказателно дело №762/2024 година, образувано срещу **Х.Р.П.**, роден 1983 година, от град Плевен, обвинен в това, че в дома си в град Плевен, квартал „Мара Денчева“, държал с цел разпространение метамфетамин и прекурсори за производството и разпространението му.

Подсъдимият е с предходни многократни осъждания, лоши характеристични данни и трайно изградени престъпни навици.

Съдебното заседание е разпоредително и е второ по делото. Първото беше насрочено за 11.12.2024 година, но в него не се яви подсъдимия, тъй като междувременно е бил задържан и се е намирал в ареста.

**9 ЯНУАРИ 2025 г.**

**Наказателно дело от общ характер №786/2024 година – 9:30 часа**

На 09.01.2025 година, състав на Плевенски окръжен съд ще разгледа наказателно дело №786/2024 година, образувано срещу **С.С.И.**, роден 1985 година, обвинен в това, че

На 6 май 2024 година, в град Койнаре опитал умишлено да умъртви мъж с инициали И.Г.Т., като му нанесъл две прободни рани отпред и отзад в гръдната област, с кухненски нож. Деянието е извършено след употреба на алкохол и причината за него е ревност. Пострадалият е спасен благодарение на спешната гръдна операция, която му е направена в град Плевен.

Подсъдимият е с чисто съдебно минало, но е с лоши характеристични данни.

Предвидено е в съдебното заседание да се разпитват свидетели.

**10 ЯНУАРИ 2025 г.**

**Наказателно дело от общ характер №818/2024 година – 11:00 часа**

На 10.01.2025 година, е насрочено за разглеждане наказателно дело №818/2024 година, образувано на основание обвинителен акт срещу В.Н.Б., родена 1995 година от село Петърч, обвинена в това, че

На 28.12.2019 година, използвала чужда дебитна карта и изтеглила на три пъти парични суми на обща стойност от 180 лева.

На гореспоменатата дата подсъдимата се сдобила с картата и листче с ПИН-кода към нея, по неустановен по делото начин и без съгласието на титуляра, от два банкомата в град Луковит и в град Червен бряг, изтеглила общо 180 лева.

Междувременно пострадалата установила липсата на дебитната си карта, подала сигнал в полицията и извършителката била задържана.

Подсъдимата е с чисто съдебно минало. Наложена й е мярка за неотклонение „Подписка“.

**Връзки с обществеността 3 януари 2025 г.**

**e-mail:** **os\_press@abv.bg**